93.4fm – Radio Namakwaland – Die beste in die weste. » Dag 11 Dinsdag 19 Augustus
Dag 11 Dinsdag 19 Augustus
DAG 11 SATARA NA BERG-EN-DAL
Dinsdag 19 Augustus. Ons begin sommer vroegoggend en hoewel ontbyt seweuur gereed was, was die kampterrein voor vyf al bedrywig met sommige van ons lede wat lank voor die son uitkom al op en wakker is.
Almal was in afwagting om te hoor wat gisteraand se nagrit opgelewer het. Die klomp was egter baie bedeesd en daar was nie veel om van te vertel nie. Hulle was twee ure lank in die veld, goed koud gekry en baie min diere gesien. In elk geval niks waarna hulle eintlik uitgesien het nie.
Dana Swanepoel lei ons oggend oordenking en na ontbyt is die groep is vyf minute voor agt gereed en die konvooi staan buite Satara en almal se radios word getoets.
'n Lang rit van 160 km l voor en behalwe vir ons stop by 'n piekniekplek langs die pad word daar 'n uur lank gestop op Skukuza waar nie net die vrouens die winkel in vaar nie maar die manne bring self hulle kant. In die hele proses is parkering veral met die klomp karavane en sleepwaens 'n spesiale uitdaging en in die proses word die plaaslike verkeersbeampte se geduld tot die uiterste beproef maar op die ou einde is almal ongeskonde uit die dorp uit. Jammer meneer verkeersbeampte, ons besef jy het jou hande vol. Ons waardeer jou toegewyde werk opreg.
Na Skukuza is dit die laaste skof tot by Berg en Dal. Dis ons laaste kamp in die Kruger Wildtuin en ons slaap twee nagte hier. By ons aankoms is dit behoorlik 'n geskarrel om almal op hulle staanplekke te kry. Jy al gesien hoe dit lyk as 20 voertuie, 12 met sleepgoed, 'n kampeerterrein binneval?
Maar almal kom tot rus en 'n paar gaan gebruik die laaste sonskyn om nog 'n draai te ry. Die ryery lewer 'n uitstekende fotogeleentheid van 'n luiperd in 'n boomtak, 'n baie klein baba olifant, en 'n paar buffels sowel as vyf renosters op. Ongelukkig was die lig te min om foto's van die renosters geneem te kry.
Môre is dit ons laaste dag in die park. Dis ons laaste dag van diere soek. Dis byna die einde van ons onvergeetlike toer…Terwyl ons hier onder 'n sterrekombers in 'n windstil aand hierdie blog op datum bring, lag die hiëna enkele honderd meter van ons af. Wat 'n voorreg….